PRAVILNIK

O KRITERIJUMIMA ZA OSLOBOĐENJE OD PLAĆANJA NAKNADE ZA KORIŠĆENJE ZAŠTIĆENOG PODRUČJA

("Sl. glasnik RS", br. 34/2019)

**Član 1**

Ovim pravilnikom propisuju se kriterijumi za oslobođenje od plaćanja naknade korisnika zaštićenog područja čije aktivnosti neposredno doprinose unapređenju stanja, prezentaciji i promociji vrednosti zaštićenog područja.

**Član 2**

Kriterijumi za oslobođenje od plaćanja naknade su aktivnosti korisnika zaštićenog područja koje doprinose:

1) unapređenju stanja, prezentaciji i promociji vrednosti zaštićenog područja;

2) ukupnom očuvanju biološke, geološke i predeone raznovrsnosti i životne sredine;

3) očuvanju kulturno-istorijskih vrednosti i tradicije (folklora, svetkovina, etnoproizvoda i dr.), podizanju kulturnog nivoa i demografskoj obnovi;

4) širenju obrazovno-vaspitnog i naučnog rada, jačanju kvaliteta prosvetnog rada i širenju svesti o potrebi zaštite.

**Član 3**

Aktivnosti iz člana 2. ovog pravilnika su:

1) učešće u aktivnim merama zaštite u saradnji sa upravljačem zaštićenog područja;

2) aktivnosti na sprovođenju protivpožarnih mera;

3) naučno-stručna istraživanja;

4) aktivnosti na održavanju čistoće i urednosti zaštićenog područja;

5) snimanje priloga koji su u funkciji promocije zaštićenog područja;

6) organizovanje manifestacija koje doprinose prezentaciji zaštićenog područja;

7) sprovođenje edukativnih programa čiji je osnov zaštita prirode i zaštićeno područje;

8) organizovanje obrazovnih i istraživačkih kampova, škola u prirodi koje se tematski bave zaštićenim područjem;

9) druge aktivnosti za koje upravljač zaštićenog područja proceni da pozitivno utiču na unapređenje stanja zaštićenog područja, promociju i prezentaciju.

**Član 4**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".